দামেস্ক অবরোধ (৬৩৪)
দামেস্ক অবরোধের এই ঘটনাটি ৬৩৪ খ্রিষ্টাব্দেরb[›] ২১ আগস্ট থেকে ১৯ সেপ্টেম্বর রাশিদুন খিলাফতের কাছে দামেস্কের পতনের আগ পর্যন্ত সংঘটিত হয়। দামেস্ক ছিল বাইজেন্টাইন সাম্রাজ্যের প্রথম গুরুত্বপূর্ণ শহর যা মুসলিমদের সিরিয়া বিজয়ের সময় অধিকৃত হয়। সর্বশেষ রোমান-পারসিয়ান যুদ্ধ ৬২৭ সালে শেষ হয়। এতে সম্রাট হেরাক্লিয়াস মেসোপটেমিয়ায় পারসিয়ানদের বিরুদ্ধে একটি সফল যুদ্ধ অভিযান পরিচালনা করেন। একই সময় নবী মুহাম্মদ ইসলামের অধীনে আরবদের একত্রিত করেন। ৬৩২ সালে তার মৃত্যুর পর আবু বকর প্রথম খলিফা হিসেবে তার উত্তরসূরি হন। বেশ কিছু অভ্যন্তরীণ বিদ্রোহ দমনের পর আবু বকর আরব উপদ্বীপের বাইরে সাম্রাজ্য বিস্তার শুরু করেন। ৬৩৪ সালের এপ্রিলে আবু বকর লেভান্টে বাইজেন্টাইন সাম্রাজ্য আক্রমণ করেন এবং আজনাদায়নের যুদ্ধে বাইজেন্টাইনরা পরাজিত হয়। মুসলিম সেনাবাহিনী উত্তরের দিকে যাত্রা করে এবং দামেস্ক অবরোধ করে। রাতের বেলা হালকা প্রতিরক্ষা থাকা অবস্থায় শহরের দেয়ালে আক্রমণ করলে তার পতন ঘটানো সম্ভব - একজন বিশপ কর্তৃক মুসলিমদের প্রধান সেনাপতি খালিদ বিন ওয়ালিদকে এই সংবাদ দেয়ার পর শহর দখল করা হয়। খালিদ যখন পূর্ব গেট দিয়ে আক্রমণ চালান তখন বাইজেন্টাইন গেরিসনের কমান্ডার থমাস জাবিয়াহ গেটে খালিদের সেকেন্ড-ইন-কমান্ড আবু উবাইদাহ ইবনুল জাররাহর সাথে শান্তিপূর্ণ আত্মসমর্পণের ব্যাপারে আলোচনা করছিলেন। শহরের আত্মসমর্পণের পর কমান্ডাররা শান্তিচুক্তির শর্তগুলোর ব্যাপারে দ্বিমত পোষণ করেন। শেষ পর্যন্ত আবু উবাইদাহর করা চুক্তিটি মেনে নেয়ার সিদ্ধান্ত হয়। এর তিনদিন পর খালিদ এন্টিওকের দিকে যাত্রা করা দামেস্কের লোকদের পিছু নেন এবং ছয় দিন পর বর্তমান আল জায়াদের নিকটে একটি যুদ্ধে পরাজিত করে।